**Infobrev fra styret, august 2021**

**Solvangdagene** som vi kjenner dem (-fra 2019 og tidligere..) med stort loppe- og høstmarked hos oss, og andre aktiviteter på de andre avdelingene, blir dessverre avlyst også i år. Etter en orientering fra Oslo kommune kom Arrangementskomiteen til at det blir for krevende, med både avstengte områder, kontroll på antallet gjester, navnelister osv. Dette er helt nytt for oss alle nå, så kloke hoder tenker på om det kan finnes andre måter eller andre aktiviteter el.l.

**To hytter selges i høst**: 461 og 484. Når taksten er klar henges det oppslag på tavlene med mulighet for internt bytte før de evnt legges på Hyttetorget for visning og salg.

Mus og rotter har nok sin naturlige plass i en kolonihage – til en viss grad.. Derfor inngår vi nå en avtale med skadedyrfirmaet Pelias, som setter ut feller ved Felleshuset og containerne for å kartlegge problemet - og forhåpentligvis fjerne det. Ifølge Pelias er det viktigste vi som kolonister kan gjøre, å **ikke oppbevare eller kaste mat og/eller matavfall av noe slag i hagen eller i åpen kompost** - heller ikke frukt og bær og den slags i komposten.

Det har vært en deilig sommer med mange varme, lange kvelder. Husk at seine kvelder også kan forstyrre en nabo som prøver å få sove.. Vi bor tett, og det er viktig at vi **alle tar hensyn** til hverandre – om det gjelder prat, latter, musikk eller annet.

Det er satt opp **nye lamper** ved toaletthus øst. Fint om dere som er i området kommer med tilbakemeldinger om hvordan de fungerer. Er de gode kan det nemlig hende det kommer flere.. Det skal også settes opp to tilsvarende lys i området ved flaggstang vest.

Eller.. Det som VAR **flaggstang** vest.. En ødelagt line skulle skiftes, og dermed deiser hele stanga i bakken. Alt gikk bra med alle (..unntatt med stanga..) og det vurderes nå om den kan repareres, eller om den må skiftes ut.

Den ene dusjen på toaletthus øst var stengt en kort periode fordi varmtvannet gikk amok. Nå er **nytt blandebatteri på plass**, og alt er forhåpentligvis bra igjen. Det er både fint og viktig at dere kolonister melder fra når slikt skjer - sånn som det ble gjort i dette tilfellet!

Noter dere tirsdag 24.august! Da kommer prosjektleder ++ fra Statnett for å orientere om **fremdriften av trafoanlegget**. Dessuten håper vi det kan bli **quiz** rett etterpå😊 Enten på Utsikten eller Felleshuset, avhengig av været.

**Fortsatt god sommer/førhøst!**